Grafike: Mihaela Kristić/Index

PO ULAGANJU u radnike Hrvatska je 129. od 144 zemlje svijeta, stoji u analizi obrazovanja i stručnog usavršavanja objavljenoj u sklopu Ljestvice globalne konkurentnosti koju svake godine objavljuje Svjetski gospodarski forum. Hrvatska se uz ocjenu 3.2 našla u skupini s Gvinejom, Haitijem, Bangladešom, Jemenom, ali i Italijom.

Gledano prema tome u kojoj mjeri tvrtke ulažu u obrazovanje i razvoj zaposlenika, vodeća zemlja svijeta je Švicarska s ocjenom 5.7, a slijede Japan i Luksemburg (5.4). Na dnu ljestvice je Mauritanija (2.6).



Što se Hrvatskoj susjednih zemalja tiče Crna Gora je 87. (3.9), Slovenija 98. (3.7), Mađarska 108. (3.6) i Srbija 134. (3.1). Bosna i Hercegovina nije bila uključena u istraživanje, dok je Italija (133.), kao što je već spomenuto, dobila jednaku ocjenu kao i Hrvatska.

Uz visoku stopu nezaposlenosti, velike namete i male plaće, upravo je manjak ulaganja u daljnji razvoj radnika jedan od glavnih faktora zašto se mnogi visokoobrazovani Hrvati, koji teže napretku, odlučuju potražiti bolji život van granica Lijepe naše, u tvrtkama koje će ulagati u njihovo daljnje stručno usavršavanje.

> Kriza gora i od rata: Zbog neimaštine i nezaposlenosti iz Hrvatske bježi sve više ljudi

> Priče mladih koji su napustili Hrvatsku: "Kad osjetite život u normalnoj zemlji, teško se vratiti"

> Daleko smo mi od Europe: Hrvati imaju male plaće i prevelike poreze

> Evo s koliko novca mjesečno hrvatski radnici uzdržavaju državu

> Hrvatska 142. od 144 zemlje svijeta: Poreznom torturom ubili svaku želju za investicijama i radom

Po stjecanju iskustva na radnom mjestu Hrvatska 102. od 144 zemlje



Iskustvo u samom poslu je iznimno važno pa mnoge razvijene zemlje prakticiraju više stupnjeve obrazovanja kroz sam rad, odnosno stjecanje iskustva na radnom mjestu. U tome prednjači Švicarska (6.1) dok su na dnu ljestvice Angola i Libija (2.6).



Hrvatska je uz ocjenu 3.7 zauzela 102. mjesto, a u istoj se skupini nalaze i Kambodža, Malavi, Bocvana, Zimbabve, Grčka, Kuvajt, ali i susjedna nam Crna Gora koja je zauzela 98. mjesto. Od ostalih susjednih zemalja najbolje je pozicionirana Slovenija koja je 70. (4.1), Italija je 75. (4.0), Mađarska 94. (3.8), a Srbija 128. (3.3).

Hrvatska nema čime zadržati talente



Najveći kapacitet za zadržavanje stručnjaka, odnosno talentiranih ljudi, imaju Švicarska i Katar (5.8), dok je Hrvatska na navedenoj ljestvici pri samom dnu, kao 137. od 144 države svijeta, uz ocjenu 2.1. Posljednji na listi je Mianmar (1.7). Što se Hrvatskoj susjednih zemalja tiče, Crna Gora je 81. (3.3), Slovenija je 109. (2.9), Italija (121.) i Mađarska (122.) su dobile ocjenu 2.6, dok je Srbija 141. (1.8).

Tekst se nastavlja ispod oglasa

Kapaciteti za privlačenje inozemnih stručnjaka još manji



Kad je riječ o kapacitetima za privlačenje inozemnih stručnjaka, Hrvatska stoji još gore - zauzeli smo 141. mjesto među 144 zemlje, uz ocjenu 1.8, koliku su dobile i Moldavija, Iran te Bugarska. Gore od nas su jedino Srbija (1.6) u Venezuela (1.4). Najveće kapacitete imaju Švicarska (6.1) i Singapur (6.0). Crna Gora je 97. (2.9), Mađarska 118. (2.6), Slovenija 120. (2.5), a Italija 128. (2.3).

Po količini obrazovanja Hrvatska 40. u svijetu



U kategoriji količine obrazovanja najviše ocjene (7.0) dobili su Australija, Brazil, Finska, Grčka, Južna Koreja, Slovenija, Ujedinjeni Arapski Emirati, SAD, Španjolska i Tajvan. Najnižu moguću ocjenu (1.0), očekivano je dobio čitav niz afričkih zemalja poput Etiopije, Malavija, Ruande, Sijera Leonea, Tanzanije, Ugande...



Hrvatska je uz ocjenu 6.0 zauzela 40. mjesto i nalazi se u skupini s Velikom Britanijom, Njemačkom, Japanom, Mongolijom, Libijom, Barbadosom i susjednom Mađarskom (45.). Od ostalih susjednih zemalja, isključujući Sloveniju koja je zauzela 1. mjesto, Italija je 37. (6.1), Crna Gora 50. (5.8), a Srbija 52. (5.7).

Po kvaliteti obrazovanja Hrvatska 55.



Po kvaliteti obrazovanja vodeća država svijeta je Singapur (6.1), a slijede Švicarska i Finska (6.0). Na dnu ljestvice su Angola, Jemen i Libija s ocjenom 2.2. Hrvatska je zauzela 55. mjesto s ocjenom 4.3, a u istoj su skupini i Kenija, Sejšeli, Gvajana te hrvatskoj susjedne Mađarska (53.) i Italija (57.) Slovenija je 29. (4.9), Crna Gora 41. (4.5), a Srbija 91. (3.8).

Hrvatski obrazovni sustav po kvaliteti tek 97.

U jednoj od potkategorija kvalitete obrazovanja - kvaliteti samog obrazovnog sustava, Hrvatska je s ocjenom 3.2 zauzela tek 97. mjesto. Vodeća zemlja u ovoj Kategoriji je Švicarska (6.0), a najgore su Jemen i Libija (1.9). Crna Gora je 41. (4.3), Slovenija 48. (4.1), Italija 67. (3.7), Mađarska 96. (3.3), Srbija 106. (3.1).

Matematičko i znanstveno obrazovanje na visokoj razini



Rejting Hrvatskoj u kategoriji kvalitete obrazovanja podiže činjenica da smo jako dobro pozicionirani u potkategoriji kvaliteta matematičkog i znanstvenog obrazovanja. Hrvatska je tu s ocjenom 4.9 zauzela 26. mjesto. Istu su ocjenu dobile i Crna Gora (25.) te Latvija (27.). Ljestvicu predvode Singapur i Finska (6.3), a na dnu su Angola i Južnoafrička republika (1.9). Od Hrvatskoj susjednih zemalja najbolje stoji Slovenija koja je 15. s ocjenom 5.2, Italija je 45. (4.5), Srbija 53. (4.3), a Mađarska 60. (4.3).